Burjassot informa a pares i mares sobre la matrícula i les instal·lacions de les escoles infantils municipals
2025-07-24

La Regidoria d’Educació de l’Ajuntament de Burjassot, dirigida per Laura Espinosa Pérez, vol que les famílies del municipi coneguen de primera mà el funcionament, les característiques i, com no, la qualitat educativa de les escoles infantils de Burjassot. Per aquest motiu ha programat, per a dimarts que ve, 19 d’abril, a les 15:30 hores, una xarrada informativa destinada a pares i mares perquè, de primera mà, coneguen tota la informació.

En la xarrada, que tindrà lloc en el Centre Socioeducatiu Díaz Pintado, s’informarà als assistents del procediment de preinscripció de matrícula de les xiquetes i els xiquets amb edats compreses entre els 0 i 3 anys, de les característiques de les escoles infantils municipals, així com de la seua qualitat educativa.

Amb aquesta xarrada informativa, des de la Regidoria es vol presentar també el gran treball educatiu que es desenvolupa en aquests centres educatius i, alhora, animar als pares i mares al fet que matriculen als seus xiquets en els mateixos.